b'\n_START_ARTICLE_\nVetehis-luokan sukellusvene\n_START_SECTION_\nRakentaminen\n_START_PARAGRAPH_\nSuomen sukellusveneaseen muodostamisen mahdollisti vuoden 1927 laivastolaki. Kolmen aluksen luokan suunnitteluty\xc3\xb6 annettiin hollantilaiselle insin\xc3\xb6\xc3\xb6ritoimistolle. Luokasta piti alun perin tulla Saksan laivaston 500 tonnin sukellusveneen prototyyppi, mutta saksalaiset valitsivat itselleen 750 tonnin Espanjassa valmistetun alustyypin. Alusten rakentaminen aloitettiin vuonna 1927 Crichton-Vulcan Oy:n telakalla Turussa. Vesihiisi ja Vetehinen valmistuivat vuonna 1930, Iku-Turso vuonna 1931._NEWLINE_Luokan alusten uppouma oli 493 tonnia pinta-ajossa ja 716 tonnia sukelluksissa. 63,5 metri\xc3\xa4 pitkien ja 6,2 metri\xc3\xa4 leveiden alusten syv\xc3\xa4ys oli 3,6 metri\xc3\xa4. Aluksilla oli 30 hengen miehist\xc3\xb6. Niiden p\xc3\xa4\xc3\xa4aseistuksena oli nelj\xc3\xa4 53 cm torpedoputkea, joista kaksi keulassa ja kaksi per\xc3\xa4ss\xc3\xa4, ja niihin kuusi torpedoa. Muina aseina oli 76 millimetrin kansitykki, 20 millimetrin ilmatorjuntatykki ja konekiv\xc3\xa4\xc3\xa4ri. Lis\xc3\xa4ksi alus kykeni kuljettamaan 20 miinaa._NEWLINE_Alusten voimanl\xc3\xa4hde oli diesel-s\xc3\xa4hk\xc3\xb6inen. Dieselmoottorin tuottaessa 1060 hevosvoimaa ja s\xc3\xa4hk\xc3\xb6moottorin 600 hevosvoimaa. Koneisto mahdollisti pinta-ajossa 12,5 solmun ja sukelluksissa 8,5 solmun nopeuden. Polttoaine mahdollisti 150 tunnin pinta-ajon ja akusto 20 tunnin sukellusajan. Toiminta-ajan ollessa maksimissaan kaksi viikkoa. Alus kykeni sukeltamaan minuutissa 75 metriin.\n_START_SECTION_\nPalvelusk\xc3\xa4ytt\xc3\xb6\n_START_PARAGRAPH_\nVuoteen 1935 asti kaikki isot sukellusveneet olivat harjoitusk\xc3\xa4yt\xc3\xb6ss\xc3\xa4. Kun Vesikko liittyi laivueeseen, aloitettiin alusten vuorottelu siten, ett\xc3\xa4 1-2 venett\xc3\xa4 oli vuosittain poissa harjoituksista._NEWLINE_Sukellusveneiden em\xc3\xa4laivoina toimivat aluksi tykkivene Klas Horn ja miinalaiva Louhi. Vuonna 1938 sukellusveneiden em\xc3\xa4laivaksi suunniteltu j\xc3\xa4\xc3\xa4nmurtaja Sisu valmistui ja korvasi edelliset em\xc3\xa4laivat._NEWLINE_Talvisodan aikana Vetehis-luokan alukset tekiv\xc3\xa4t useita partiomatkoja It\xc3\xa4merelle, jopa Gotlannin etel\xc3\xa4k\xc3\xa4rjen tasalle, mutta toiminta ei ollut menestyksellist\xc3\xa4. Vesihiisi ja Vetehinen laskivat molemmat Viron rannikolle miinoitteen, joihin upposi ainakin yksi saksalaisen alus._NEWLINE_Jatkosodassa sukellusveneet aloittivat miinanlaskijoina. Ne laskivat kes\xc3\xa4kuussa 1941 Viron rannikolle yhteens\xc3\xa4 kahdeksan miinavaarannosta. Miinoitteet vahingoittivat tai tuhosivat ainakin viisi alusta: yhden h\xc3\xa4vitt\xc3\xa4j\xc3\xa4n, yhden sukellusveneen ja kolme kuljetusalusta. Yhteens\xc3\xa4 sukellusveneet laskivat jatkosodan aikana 242 miinaa. Ne kaikki osallistuivat my\xc3\xb6s meritaisteluihin neuvostoliittolaisten sukellusveneiden kanssa ja upottivat kolme vihollissukellusvenett\xc3\xa4 joko torpedoin tai puskemalla.'